De personlige stemmer i Rebild Kommune er nu talt op. Den største stemmesluger blev Allan Busk fra Den Sociale Fællesliste. Allan Busk meldte sig i foråret ud af Socialdemokratiet i protest mod partiets landspolitik. Allan Busk har indkasseret 1573 personlige stemmer i Rebild Kommune, viser netop offentliggjorte tal. Rikke Karlsson fra Dansk Folkeparti fik næstflest personlige stemmer med 1084. Til sammenligning har den nyvalgte radikale borgmester, Leon Sebbelin, fået 754 personlige stemmer. Hos landets to største partier fik den socialdemokratiske spidskandidat, Morten Lem, 661 stemmer. Afløseren for den tidligere borgmester Anny Winther - Gert Fisher fra Venstre fik 1043. I Rebild Kommune er den store kabale nu også gået op. Socialdemokraterne er gået tilbage, men Morten Lem, Henrik Christensen, Klaus Anker Hansen og Thøger Elmelund Kristensen har alle fået genvalg. De radikale er gået frem med en. Det betyder at Leon Sebbelin og Per Vilsbøll før Michael Portefee Lex med i deres byrådsgruppe. De konservative går også frem. Holger Pedersen skal i fremtiden danne makkerpar med Lene Aalestrup. Anette Søgaard fra SF får genvalg. Det samme gør Søren Søe fra Oplandslisten, men han får nu makker, da Rene Axel Aubertin erstattes af Jeppe Ugilt Hansen, der fik et forrygende personligt valg. Rikke Karlsson genvælges for DF, mens Tommy Degn kommer ind for første gang. Venstre har genvalg til Gert Fischer, Anders Norup, Ole Frederiksen, Søren Konnerup og Jan Brøndum, mens Peter Bak og Jeanette Sagan er nyvalgt. Enhedslisten får valgt Bent Skovgaard Olsen. Den Sociale Fællesliste får et fantastisk valg. Allan Busk kommer ind med kommunens højeste personlige stemmetal, og det trækker Lars Hørsman og Rasmus Rask med i byrådet.

Opsummering:
Med Allan Busk i spidsen brager Den Sociale Fællesliste ind med tre mandater i byrådet i Rebild.